b'\n_START_ARTICLE_\nRastlinojedec\n_START_PARAGRAPH_\nRastlinojedci (s tujko herbivori) so v \xc5\xa1ir\xc5\xa1em pomenu besede organizmi, ki se prehranjujejo izklju\xc4\x8dno z avtotrofnimi organizmi, kot so rastline, alge in fotosintetizirajo\xc4\x8de bakterije. Ta definicija poleg rastlinojedih \xc5\xbeivali vklju\xc4\x8duje tudi mnoge glive, bakterije in protiste, pa tudi nekatere rastline, ki se prehranjujejo z avtotrofi. V splo\xc5\xa1nem se za te organizme uporablja izraz primarni porabniki. V vsakdanji rabi pa izraz rastlinojedci uporabljamo le za rastlinojede \xc5\xbeivali. Glive, bakterije in zajedavske rastline, ki napadajo \xc5\xbeive avtotrofe, klasificiramo kot zajedavce, saprotrofi pa so organizmi, ki se prehranjujejo z mrtvim organskim materialom._NEWLINE_Rastlinojedci imajo metabolne in anatomske prilagoditve, ki jim omogo\xc4\x8dajo izkori\xc5\xa1\xc4\x8dati energijo, shranjeno v rastlinskih tkivih. Kot taki predstavljajo pomemben vmesni \xc4\x8dlen med rastlinami in sekundarnimi porabniki ter drugimi organizmi v prehranjevalni verigi, s tem pa tudi omogo\xc4\x8dajo kro\xc5\xbeenje energije v ekosistemu. Poleg tega predstavljajo omejujo\xc4\x8d dejavnik za rast in razmno\xc5\xbeevanje rastlin. Pri rastlinah so se tako razvile mnoge prilagoditve, ki odganjajo rastlinojedce, kot so mehansko odporna in neu\xc5\xbeitna zunanja plast (kutikula), strupene snovi ter snovi, ki privabljajo naravne sovra\xc5\xbenike rastlinojedcev. Slednji pa so razvili prilagoditve, ki jim omogo\xc4\x8dajo zaobiti rastlinsko za\xc5\xa1\xc4\x8dito. Proces evolucije rastlin in koevolucije rastlinojedcev si lahko predstavljamo kot\xc2\xa0\xc2\xbboboro\xc5\xbeevalno tekmo\xc2\xab._NEWLINE_V drugih primerih rastline spodbujajo herbivorijo. Eden od njih je proizvodnja nektarja, s katerim se prehranjujejo \xc4\x8debele in ob tem pomagajo pri opra\xc5\xa1evanju rastlin.'